Et butikstyveri udviklede sig til et røverilignende forhold i Netto på Danmarksgade i Aalborg søndag formiddag. Her forsøgte en mand at slippe afsted med en energidrik uden at betale for den. Den gik dog ikke – en ansat i butikken stillede sig mellem manden og udgangen. Det fik manden til at skubbe den ansatte i brystet, hvorefter han truede med at stikke den ansatte med en kniv, som gerningsmanden påstod at have i lommen. Det fortæller Kenneth Ginnerup, der er vagtchef ved Nordjyllands Politi. Gerningsmanden slap ud af butikken, og på trods af eftersøgning i området er det ikke lykkedes politiet at komme på sporet af ham. Han beskrives som en mand på mellem 25 og 35 år og afrikansk af udseende. Han er 180-185 centimeter høj og almindelig af bygning, og så har han orange hår. Han er iført sort hættetrøje/jakke med tryk på ryggen samt hvide bukser.
Nordjyllands Politi leder efter en mand af afrikansk udseende med orangefarvet hår efter røveri i Netto.